A'Studio

Vēsture

Grupa tika izveidota 1982. gadā Almati (kad tās nosaukums vēl bija Alma-Ata), Kazahijas PSR, ar nosaukumu Alma-Ata. Vēlāk gan grupas nosaukums ir vairākkārt mainījies, — vispirms uz "Alma-Ata Studio" («Алма-Ата-студио»), bet pēc kolektīva iestāšanās «Allas Pugačovas dziesmu teātrī» nosaukums tika saīsināts līdz "A-Studio". Patlaban grupa ir pazīstama ar nosaukumu "A'Studio".
1989. gadā grupas dziesma "Джулия" ("Džūlija") piesaistīja Krievijas dziedātāju Filipa Kirkorova un Allas Pugačovas uzmanību. 1990. gadā Pugačova ielūdza viņus uz savu ikgadējo "Ziemassvētku kopkoncertu" un pasludināja viņus par labāko grupu valstī (vēl PSRS laikā). Dziesma un visa grupa ātri kļuva populāra visā Padomju Savienībā.
Līdz 2000. gadam grupas līderis un vokālists bija Batirhans Šukēnovs, kas gadsimtu mijā pameta grupu, lai turpinātu solo karjeru. Populārākās viņa izpildītās dziesmas — "Солдат любви" ("Mīlas kareivis"), "Джулия" ("Džūlija"), "Нелюбимая" ("Nemīlamā"). Pēc viņa aiziešanas par grupas pamatvokālistēm tika izvēlētas tikai sievietes: vispirms — Polīna Grifita, patlaban — Ketija Topūrija.
Sadarbībā ar Polīnu kā grupas galveno vokālisti 4 gadu laikā grupa izlaida vairākus veiksmīgus singlus, tostarp "S.O.S", kas sasniedza 64. vietu Apvienotās Karalistes dziesmu aptaujā un ieguva popularitāti kā Eiropā, tā arī ASV.
2004. gada augustā Grifita atstāja grupu, lai turpinātu solo karjeru. 2005. gadā par grupas jauno vokālisti kļuva Ketija Topūrija, kas tobrīd vēl dzīvoja un mācījās Tbilisi, Gruzijā. Ketijas kandidatūru grupai ieteica gruzīnu producents Nato Dumbadze, kad mūziķi bija viesizrādēs Tbilisi.
Sadarbība ar Topūriju grupai ir izdevusies gana veiksmīga; ir izlaisti vairāki lielu popularitāti ieguvuši singli, kā "Улетаю" ("Aizlidoju"), "Ты" ("Tu"), "Ночь-подруга" ("Nakts-draudzene"). "Улетаю" iekļuva daudzu bijušo Padomju Savienības valstu dziesmu topos, dodot grupai jaunu popularitātes vilni.
90. gadu otrajā pusē grupai izveidojās veiksmīga sadarbība ar pazīstamo britu skaņu producentu Gregu Volšu.
2007. gada 18. novembrī par godu grupas 20 gadu jubilejai Kremlī, Maskavā notika grupas jubilejas solokoncerts. Vēl viens grupas jubilejas koncerts notika 2012. gadā, Kremlī jau par godu grupas 25. gadadienai.
2010. gada vidū tika izlaists viens no grupas populārākajiem singliem — "Fashion Girl" ("Modes meitene"), kas vēlāk tika iekļauts albumā "Волны" ("Viļņi"). Pēc grupas oficiālās mājaslapas datiem dziesmas videoklipa uzņemšana tika pabeigta 2010. gada 8. novembrī. Šajā video grupas dalībnieki mēģina izveidot sievietes robotu 60.—70. gadu laboratorijā. Videoklipa režisors ir ukraiņu videorežisors Germans Gļinskis. Singls ir ierindojies 23. vietā Krievijas singlu topā.
Visā savā pastāvēšanas laikā grupa ir sadarbojusies ar Kazahstānas komponistu Erkešu Šakējevu. Starp «A'Studio» populārākajām dziesmām ir viņa skaņdarbi: "Nemīlamā" — no tā paša nosaukuma 1996. gada albuma "Бегу к тебе" ("Skrienu pie tevis"), un "Душа" ("Dvēsele") — no 2007. gada albuma "905", "Fashion Girl" — no 2010. gada albuma "Волны" ("Viļņi").
Kopš 1988. gada A'Studio ir izlaidusi 17 albumus, tostarp 14 studijas albumus, 2 koncertalbumus un 1 izlases albumu, kā arī uzņēmusi 30 videoklipus.